ธปท.เริ่มใช้ระบบหักเช็คด้วยภาพพ.ค.นี้
ธปท.เผยเตรียมนำระบบเคลียร์ริ่งเช็คด้วยภาพมาเริ่มใช้จริงกับ 4 ธนาคารใหญ่ในเดือนพ.ค.ปีนี้ ก่อนจะนำมาใช้ทั้งระบบในปีหน้า เพื่อช่วยให้ประชาชนผู้ใช้เช็คได้รับความสะดวกมากขึ้น
25 ก.พ. 2554

ธปท.เผยเตรียมนำระบบเคลียร์ริ่งเช็คด้วยภาพมาเริ่มใช้จริงกับ 4 ธนาคารใหญ่ในเดือนพ.ค.ปีนี้ ก่อนจะนำมาใช้ทั้งระบบในปีหน้า เพื่อช่วยให้ประชาชนผู้ใช้เช็คได้รับความสะดวกมากขึ้น 
นางสุชาดา กิระกุล รองผู้ว่าการ ด้านบริหาร ธนาคารแห่งประเทศไทย(ธปท.) ในฐานะรองประธานคณะกรรมการระบบชำระเงิน(กรช.) กล่าวว่า ประมาณเดือนพ.ค.หรือมิ.ย.ปีนี้ธปท.จะนำระบบ Imaged Cheque Clearing and Archive System (ICAS) หรือระบบการหักบัญชีเช็คด้วยภาพเช็คมาใช้ โดยจะเริ่มใช้กับระบบเช็คของธนาคารพาณิชย์ขนาดใหญ่ 4 แห่งคือ ธนาคารกรุงเทพ ธนาคารกรุงไทย ธนาคารกสิกรไทย และธนาคารไทยพาณิชย์ก่อน แล้วค่อยๆทยอยทำให้ได้ครบทั่วทั้งประเทศในปี 2555 ต่อไป เพื่อจะได้ช่วยอำนวยให้ประชาชน ภาคธุรกิจ ใช้เช็คได้สะดวกขึ้นและผู้ให้บริการมีต้นทุนที่ลดลงด้วย
“เราอยากเริ่มในวงเล็กก่อนแล้วค่อยๆ ขยายออกไป เพราะไหนๆก็ยกเลิกการใช้เช็คอย่างในต่างประเทศ อย่างอังกฤษที่เขาปราศจะยกเลิกในปี 2018 ไม่ได้ เราก็ควรจะปรับปรุงพัฒนาให้มีประสิทธิภาพมากขึ้น เพราะการใช้ระบบนี้ช่วยอำนวยความสะดวกได้มากขึ้น คือ ยืดระยะเวลารับเช็คออกไปเกือบทั้งวัน จากเดิมปิดรับแค่ช่วงบ่ายโมง และยังลดต้นทุนการขนตัวเช็คได้ด้วย ซึ่งถ้าเราทำได้ก็น่าจะช่วยพัฒนาเศรษฐกิจไทยได้ด้วย” นางสุชาดากล่าว
ทั้งนี้ เมื่อวันที่ 23 ก.พ.ที่ผ่านมาธปท.ได้เรียกตัวแทนสมาชิกมารับฟังการนำระบบ ICAS มาทดลองใช้ สอบถามความเห็น ข้อดี ข้อเสีย และประโยชน์ของการใช้ระบบนี้ไปแล้ว